b'\n_START_ARTICLE_\nNigger\n_START_PARAGRAPH_\nNigger er nedsettende og kontroversiell slang i engelsk og brukes vanligvis om afroamerikanere og eventuelt andre personer med opphav i Afrika s\xc3\xb8r for Sahara. Begrepet har r\xc3\xb8tter i uttalen av ordet negro, kognat med\xc2\xa0neger, i de amerikanske s\xc3\xb8rstatene; dette begrepet stammer fra det latinske ordet niger og henviser til fargen. I USA var nigger tidligere et av flere vanlige begreper for afroamerikanere, men gjennom assosiasjonen med slaveri og senere Jim Crow-lovene\xc2\xa0og den statsst\xc3\xb8ttede diskrimineringen i s\xc3\xb8rstatene som varte til 1960-\xc3\xa5rene ble begrepet etterhvert oppfattet som nedsettende, rasistisk og uttrykk for hvitt rasehovmod. I l\xc3\xb8pet av andre halvdel av 1900-tallet gikk begrepet derfor ut av vanlig spr\xc3\xa5kbruk i USA._NEWLINE_Blant store grupper av afroamerikanere har imidlertid det pejorative ordet fra slutten av 1900-tallet f\xc3\xa5tt ny mening som et vanlig tiltaleord til hverandre, og har i denne sammenhengen ofte n\xc3\xb8ytrale eller positive konnotasjoner, p\xc3\xa5 linje med ord som kamerat eller bror/s\xc3\xb8ster. Begrepet er ogs\xc3\xa5 i utbredt bruk i popul\xc3\xa6rkultur med r\xc3\xb8tter i afroamerikansk kultur, s\xc3\xa6rlig innen musikksjangeren hiphop. I denne nyere betydningen blir begrepet delvis ogs\xc3\xa5 skrevet nigga. Selv om begrepet nigger eller nigga i dag er relativt vanlige som kameratslige eller ironiske tiltaleord mellom afroamerikanere og brukt i musikk og film i tilsvarende betydning er de nesten aldri brukt av hvite. Ordets tabustatus har f\xc3\xb8rt til at offentlige personer og medier i USA ofte omtaler ordet med eufemismen n-ordet. Selv om ordet er avledet av negro har disse ordene helt forskjellig status i amerikansk engelsk, da negro lenge ble regnet som et h\xc3\xb8flig og ikke-rasistisk begrep, og i dag bare oppfattes som datert, mens nigger utviklet seg til et spesifikt rasistisk begrep f\xc3\xb8r det fikk ny betydning mellom afroamerikanere.\n_START_SECTION_\nOpprinnelse\n_START_PARAGRAPH_\nOrdets opprinnelse er uttalen av negro (engelsk for neger) i de amerikanske sydstatene. Negro stammer fra det latinske niger som betyr svart. P\xc3\xa5 norsk blir ordet gjerne likestilt med \xc2\xabsvarting\xc2\xbb, og har i senere tid flere likheter i bruk, ogs\xc3\xa5 mellom personer med m\xc3\xb8rkere hudfarge.\n_START_SECTION_\nBruk av ordet i Norge\n_START_PARAGRAPH_\nDet norske ordet, "neger", er ogs\xc3\xa5 problematisk. I likhet med utviklingen i USA opplever stadig flere i Norge, s\xc3\xa6rlig mange av dem som omtales som negre, betegnelsen som st\xc3\xb8tende og diskriminerende. Ogs\xc3\xa5 ordet nigger var tidligere i bruk p\xc3\xa5 norsk, f\xc3\xb8rst og fremst i mellomkrigstiden da det var et mer amerikansiert, moderne og uh\xc3\xb8ytidelig synonym til ordet neger. Den popul\xc3\xa6re, nye jazzmusikken kunne s\xc3\xa5ledes bli omtalt som \xc2\xabniggermusikk\xc2\xbb, dog ofte i lett nedsettende betydning.'